Bly só professioneel op sosiale media - Jou Gesin | Solidariteit WêreldJou Gesin | Solidariteit Wêreld
Tuis › Artikels › Bly só professioneel op sosiale media
Bly só professioneel op sosiale media
Donderdag | 21 Februarie | 2019
Sosialemedia-platforms het deel geword van mense se persoonlike wêreld, en ook van hul professionele lewe.
Sosiale media bied jou die geleentheid om met familie, vriende en kliënte op 'n professionele en persoonlike vlak in kontak te wees en om 'n handelsmerk vir jouself te vestig. Dit is eerstens belangrik om te weet hoekom jy sosiale media gebruik. Om 'n aanlynteenwoordigheid te skep moet jy weet wat die voor- en nadele daarvan is.
Uit 'n professionele oogpunt kan sosiale media jou help om 'n netwerk van kennis op te bou, op die hoogte te bly van tendense in jou beroepswêreld en om jouself te bemark as 'n denkleier in jou professie.
Dit is ook belangrik om die verskil te ken tussen die verskillende tipes sosiale media en waarvoor dit gebruik word. Indien dit is alles vir jou nuut is, is dit beter om eers by die platforms aan te sluit sodat jy 'n idee kan kry van hoe dit werk en wat jy daarmee kan doen.
Wanneer jy op jou gemak voel met sosiale media, moet jy begin om 'n aanlynteenwoordigheid op te bou. Dit is egter noodsaaklik om te alle tye professioneel op sosiale media op te tree. Besluit waarvoor jy sosiale media wil aanwend. Gaan jy dit slegs persoonlik gebruik of ter bevordering van jou loopbaan?
Indien jy sosiale media slegs wil gebruik om in kontak te bly met familie en vriende, beteken dit egter nie jy kan sê wat jy wil nie. Werkgewers gebruik sosiale media al hoe meer as 'n bron om meer uit te vind van 'n potensiële werknemer. Jy kan egter jou sosiale media só stel dat dit net toeganklik is vir mense aan wie jy toegang gegee het. Jou vriende en kennisse kan egter skermskote maak van plasings wat jy op sosiale media maak en dit kan by jou werkgewer uitkom en jou in die sop laat beland.
Dit is dus noodsaaklik om plasings en alle ander interaksies op sosiale media professioneel te hou. Maak seker jy weet wat jou werkgewer se beleid rakende sosiale media is. Jou reputasie is die belangrikste en dit kan maklik op sosiale media vernietig word.
Dink dus altyd mooi daaroor voordat jy iets op sosiale media plaas of daarop reageer. Dit is belangrik om te kyk na jou taal en jou privaatheid te moniteer, en moenie iets negatief oor jou werkgewer op sosiale media sê nie. Maak en reageer slegs op plasings wat jy nie sou omgee om persoonlik met jou werkgewer of kliënte te deel nie.
Probeer wegbly van emosionele, godsdienstige en politieke uitlatings wat jy andersins nie in die werkplek sou maak nie. Maak seker jou taalgebruik is professioneel en laai slegs foto's van jouself wat as professioneel beskou kan word. Distansieer jou van onprofessionele foto's en deel slegs skakels en ander plasings wat as aanvaarbaar beskou word.
Maak seker dat jy nie by onvanpaste plasings betrek word nie en verwyder jouself onmiddellik indien dit gebeur. Bly weg van omstrede gesprekke en verwyder eerder vriende of kennisse wat jou in die moeilikheid kan laat beland. Onthou, alles wat jy aanlyn plaas, is vir altyd daar en al verwyder jy dit gaan dit eintlik nooit weg nie. Dink dus eerder twee keer voordat jy iets plaas of op iets reageer.
Forbes: https://www.forbes.com/sites/forbesagencycouncil/2017/11/22/how-you-can-work-social-media-personally-and-professionally-to-enhance-your-digital-reputation/#74c864f95489